

<http://spe-ploumpidis.blogspot.com/> αρ. πρωτ. 490 6/5/2020

**ΟΧΙ ΑΛΛΗ ΥΠΟΒΑΘΜΙΣΗ ΣΤΗΝ ΠΟΛΗ ΜΑΣ**

**ΕΞΩ Η ΧΩΜΑΤΕΡΗ ΑΠΟ ΤΟ ΠΕΡΑΜΑ**

**ΟΛΟΙ ΚΑΙ ΟΛΕΣ ΣΥΜΜΕΤΕΧΟΥΜΕ ΣΤΗΝ ΑΝΟΙΧΤΗ ΣΥΣΚΕΨΗ-ΣΥΖΗΤΗΣΗ-ΕΝΗΜΕΡΩΣΗ ΤΟ ΣΑΒΒΑΤΟ 9 ΜΑΗ ΣΤΙΣ 7Μ.Μ. ΣΤΗΝ ΠΛΑΤΕΙΑ ΗΡΩΩΝ**

**Έχουμε τα καζάνια του θανάτου, τη ρυπογόνα λειτουργία των μονοπωλιακών ομίλων όπως της Cosco και των εταιριών πετρελαιοειδών, θα φορτωθούμε και τη «χωματερή»;**

**Εδώ και τώρα** **να παρθεί πίσω η χωροθέτηση** **Σταθμού Μεταφόρτωσης Απορριμμάτων (ΣΜΑ)στο Παλιό Νεκροταφείο Περάματος**, όπως και ολόκληρο το νομοσχέδιο – τερατούργημα για το περιβάλλον, που φέρνει στη βουλή η κυβέρνηση της ΝΔ.

**Την ώρα που ο λαός είναι κλεισμένος στο σπίτι του εν μέσω πανδημίας**, βρήκε την ευκαιρία η κυβέρνηση της ΝΔ να υλοποιήσει τους αντιλαϊκούς σχεδιασμούς της. Μέσα στα δεκάδες αντιλαϊκά ζητήματα, προβλέπει με τον πιο αυθαίρετο τρόπο τη δημιουργία ΣΜΑ σε 23 δήμους. **Στο Πέραμα δημιουργεί μια «μικρή χωματερή» δίπλα στο 1ο Λύκειο Περάματος και σε κατοικημένη περιοχή**!

**Κραυγαλέο είναι ότι ο χώρος του παλαιού νεκροταφείου υποδείχθηκε στην κυβέρνηση της ΝΔ από την ίδια τη δημοτική αρχή Περάματος (ΣΥΡΙΖΑ)**.

Ούτε κλαδιά δέντρων θα μαζεύονται στο παλιό νεκροταφείο, ούτε απλώς θα πλένονται τα απορριμματοφόρα! Από μια παράνομη μικρής έκτασης περιοχή συγκέντρωσης μπαζών και απορριμμάτων, **θα νομιμοποιηθεί η συγκέντρωση, προσωρινή αποθήκευση, συμπίεση και μεταφόρτωση απορριμμάτων! Αυτό έρχεται να προστεθεί δίπλα στην πρόταση της Περιφέρειας Αττικής (ΝΔ) – που είναι συνέχεια της πολιτικής ΣΥΡΙΖΑ (περιφερειακή αρχή Δούρου) - να δημιουργήσει μια Μονάδα Επεξεργασίας Απορριμμάτων (ΜΕΑ) στο Σχιστό, δηλαδή μονάδα καύσης επεξεργασμένων απορριμμάτων και βιοαποβλήτων, ώστε να μειώνεται η ποσότητα της ταφής τους!**

**Τα «σκουπίδια» είναι χρυσός για τους επιχειρηματίες!** Πρόκειται για ένα πολλά υποσχόμενο πεδίο κερδοφορίας η διαχείριση απορριμμάτων.

**Άλλη μια φορά τα κέρδη των επιχειρηματιών είναι ο απόλυτος δείκτης!** Αντίθετα ο λαός θα «πληρώσει το μάρμαρο», όχι μόνο με τα πανάκριβα ανταποδοτικά τέλη, όχι μόνο με την ελλιπή καθαριότητα, όχι μόνο με τα δεκάδες εργατικά ατυχήματα - όπως αυτά στην υπηρεσία καθαριότητας του δήμου, **αλλά και με την ίδια την υποβάθμιση, για άλλη μια φορά, του περιβάλλοντος του οποίου ζει και στέλνει τα παιδιά του σχολείο!**

**Καλούμε το λαό του Περάματος σε οργάνωση της πάλης ενάντια στο νέο έγκλημα σε βάρος του και σε βάρος των παιδιών του.**

**Μαζικοί Φορείς του Περάματος**

**Ένωση Συλλόγων Γονέων & Κηδεμόνων Περάματος**

**Σύλλογος Γυναικών Περάματος *«Εστία της Γυναίκας»***

**Σύλλογος Εκπαιδευτικών Π.Ε. Κερατσινίου - Περάματος *«Ν. Πλουμπίδης»***

**ΕΛΜΕ Πειραιά**

**Σωματείο Καθαριστών και Καθαριστριών Πειραιά & Νήσων**

**Σύλλογος Εργαζομένων Δήμου Περάματος**

**Ένωση Συνταξιούχων ΙΚΑ Πειραιά**

**Σύλλογος Ικαριωτών Περάματος και Γύρω Δήμων *«Ο Ίκαρος»***

**Σύλλογος Ερασιτεχνών Αλιέων & Ναυτικών Αθλημάτων *«Ο Αρμός»***

